Jiangsu-provinsen, Kina. 1600-tallet. 17 cm h. Kineserne har anvendt denne type stentøj til fremstilling af tepotter siden 1500-tallet, og denne dobbelte tepotte er et af de ældst bevarede eksempler herpå. Tepotten er indvendigt opdelt i to rum og som sådan beregnet til to slags te. Den er udvendig dekoreret med blomstrende grene i relief og forsynet med en montering af forgyldt bronze, som formodentlig er udført i Holland. Tepotten er første gang registreret i Kunstkammeret 1701. Det Kongelige Kunstkammer var de danske kongers museum, som eksisterede fra o. 1650 til 1825. Samlingen blev først indrettet i ni rum på Københavns Slot, men o. 1680 overført til en hel etage i en bygning opført til de kongelige samlinger – i dag huser den Rigsarkivet. Kunstkammeret var en encyklopædisk renæssance-samling – et multi-museum. Det indeholdt mønter og medaljer, oldsager, middelalderlige kirkeskatte, etnografika, kunsthåndværk af guld, sølv og elfenben, europæiske og orientalske våben, malerier, udstoppede dyr og konkylier. Genstande fra samlingen findes i dag på Nationalmuseet, Rosenborg Slot, Statens Museum for Kunst, Frederiksborgmuseet og Zoologisk Museum.
Nationalmuseet
CC BY-SA 4.0
<a rel="nofollow" class="external free" href="https://samlinger.natmus.dk/es/asset/106000">https://samlinger.natmus.dk/es/asset/106000</a>